Mikrobitin logo vuoteen 2012
Kuvakaappaus Mikrobitin kotisivuista
Kuvankaappaus MBnetistä
**Mikrobitti** (vuosina 2012–2015 *MB*, ennen vuotta 2012 *MikroBitti* ja sitä ennen *MikroBITTI*) on vuonna 1984 perustettu alun perin tietokoneharrastajille ja -aloittelijoille suunnattu tietotekniikkalehti. Lehdessä on paljon laite- ja ohjelmistotestejä sekä uutisia. Siinä on ollut myös tietokonekulttuuria käsitteleviä artikkeleita sekä peli-, musiikki- ja elokuva-arvosteluita. Mikrobitin nykyinen päätoimittaja on Harri Junttila. Lehti ilmestyy 12 kertaa vuodessa. 

Mikrobitin perusti Tecnopress, jonka Sanoma-konserni osti vuonna 1984. Lehteä julkaisivat Sanoma-konserniin kuuluvat yhtiöt, kuten Sanoma Media Finland, kunnes Talentum osti Mikrobitin vuonna 2015. Nykyään Mikrobittiä kustantaa Alma Talent.

Mikrobittiä edelsi sen sisarlehdessä Tietokoneessa vuosina 1983–1984 julkaistu *Mikro 2000* -liite, jolla oli samoja tekijöitä. Mikrobitin perustamisesta kerrottiin Tietokone-lehdessä. Tätä edelsi toisen sisarlehden, Prosessorin, *Mikroprosessori*-liite, jolla oli myös samoja tekijöitä. Mikrobitin myöhempiä sisarlehtiä olivat muun muassa C-lehti ja Pelit-lehti. Mikrobitin nykyinen sisarlehti on Tietokone-lehden seuraaja Tivi. Myös näillä lehdillä on sekä yhteinen julkaisija että yhteisiä tekijöitä.

Mikrobitin perinteinen levikki oli parhaimmillaan yli 100 000 kappaletta. Vuonna 2016 Mikrobitin levikki oli 35 293, josta digitilauksia 1 372. Vuonna 2022 lehden lukijamääräksi arvioitiin modernissa lukijaestimaatissa keskimäärin 74 000 (paperilehti) ja 198 000 (paperi+digi) lukijaa.

Mikrobitti-lehteen liittyi pitkään MBnet-verkkopalvelu.

Historia
--------

MikroBitin ensimmäisten kuuden vuoden aikana lehti julkaisi joka numerossa useita BASIC-kielisiä ohjelmalistauksia eri kotitietokoneille, erityisesti Commodore 64:lle, MSX:lle ja ZX Spectrumille. Kenties tunnetuin Mikrobitissä julkaistuista ohjelmista oli Pekka Tolosen Apple II -tietokoneelle kirjoittamasta Kalle Kotipsykiatri -ohjelmasta Jyrki Kasvin Commodorelle muokkaama versio, joka julkaistiin lehden ensimmäisessä numerossa. Paitsi "tekoälystään", se muistetaan myös toimituksellisena painajaisena: ohjelma ei toiminut ilman korjauksia, sillä ohjelmalistauksesta oli sensuroitu kirosanoja sisältäviä ohjelmarivejä.

Vuoden 2004 alussa MikroBitti muutti linjaansa perinteisestä tietokonelehdestä yleisemmin uutta tekniikkaa käsitteleväksi lehdeksi. Lehti sisälsi usein elektroniikkarakenteluohjeita ja ohjelmointiartikkeleita. MikroBitin kanssa saman yhtiön Sanoma Magazinesin julkaisema Hifi-lehti lakkautettiin joulukuussa 2006, kun se liitettiin MikroBittiin. Sen jälkeen lehdessä ei enää ollut rakenteluohjeita ja ohjelmointiartikkeleita. 

MikroBitin tilaajat saivat ennen vuotta 2010 joka vuosi *Huvi- ja hyötyrompun*, joka sisälsi pelejä ja muita ohjelmia. Vuonna 2010 sen sijaan tilaajat saivat Huvi- ja hyöty -nettisivuilta samat edut. Lisäksi tilaajat saavat vuosittain 4 kuukauden käyttöoikeuden F-Secure-tietoturvaohjelmistoon.*lähde?*

Lehden nimi muuttui 29. elokuuta 2012 MikroBitistä MB:ksi, ja sen uudeksi kooksi tuli 210 × 275 mm. Nimenvaihdoksen jälkeen Jari Peltola toimi MB:n päätoimittajana vuosien 2012–2015 välillä.

1. toukokuuta 2015 Talentum osti MB-lehden Sanoma Media Finlandilta. Uuden omistajan myötä lehden päätoimittajaksi siirtyi Mikko Torikka. Syyskuussa 2015 Talentum yhdisti MPC- ja MB-lehdet uudeksi Mikrobitiksi. Yhdistymisen myötä Mikrobitti tarkensi lehden fokusta takaisin tietotekniikkaan. Nykyään lehdessä on taas rakenteluohjeita ja ohjelmointiartikkeleita.

MBnet
-----

MBnet oli MikroBitin sähköinen ulottuvuus, jonka modeemipohjainen BBS-järjestelmä oli aikoinaan maailman suurin.*tarvitaan parempi lähde* MBnetin BBS-järjestelmä lakkautettiin 6.6.2002. Sen jälkeen MBnetistä tuli WWW-pohjainen verkkopalvelu, jossa oli muun muassa uutisia, tiedostoalueita ja tietokonekomponenttien hintaseuranta. MBnetistä tuli hyvin suosittu portaali, ja tammikuussa 2007 kaikki MikroBitin web-palvelut siirrettiin osoitteeseen mbnet.fi. Sittemmin MBnetistä tuli Mikrobitin tilaajille tarkoitettu sähköposti- ja kotisivupalvelu.

MBnetin palvelut suljettiin 13.10.2022. MBnetin Apaja-tiedostoarkisto on tallennettu Kansalliskirjastoon.

Vuosituhannen vaihteessa MikroBitti tarjosi myös internet-yhteyksiä MBinternet-nimellä.

Mikrobitillä on nykyisin erillinen verkkosivusto osoitteessa mikrobitti.fi.

MBCD
----

Vuosikerrat 1996 ja 1997 CD-ROM-levyillä.
MikroBitistä julkaistiin vuosina 1996–2001 lehden vuosikertojen 1994–2000 PDF-versiot CD-ROM-levyillä. Levyjen markkinointinimet vaihtelivat vuodesta toiseen: *Sähköinen lehti*, *Virtuaalilehti* sekä *Bittivuodet* tai *Parhaat Bittivuodet*. Levyjä kutsuttiin myös yhteisellä lyhenteellä MBCD. Useilla MBCD:eillä on ohjelmakokoelma MBnetin tiedostoarkistoista ja suurimmat koostuvat jopa neljästä CD-ROM-levystä. MBCD:t myytiin erikseen, eikä niitä tule sekoittaa tilaajille jaettuun Huvi- ja hyötyromppuun.

Bittileirit
-----------

MikroBitti järjesti vuosina 1985–1991 *Bittileirejä* eli kesäleirejä, joilla opetettiin tietokoneen käyttöä. Paikkana oli ensimmäisenä vuonna loma- ja kurssikeskus Latukartano Luumäellä Etelä-Karjalassa ja myöhemmin Lautsian loma- ja kurssikeskus silloisella Hauholla Kanta-Hämeessä. Oppilaita oli ensimmäisen vuoden leireillä yli sata ja seuraavana vuonna 220.

*Bittileirit* olivat avoimia kaikille MikroBitin lukijoille, osallistumismaksua vastaan, ja kestivät noin viikon. Kukin päivä koostui tietokoneohjelmoinnin tunneista, joita lehden henkilökunta veti. Alussa leireillä käytettiin erilaisia 8-bittisiä koneita, kuten Commodore 64- ja MSX-tietokoneita. Nämä korvattiin myöhemmin Commodore Amiga -malleilla. Iltaisin leireillä tarjottiin tavanomaista kesäleirien ulko-ohjelmaa, joskin osallistujat käyttivät yleensä suurimman osan vapaa-ajastaan tietokonepelejä pelaten.

Jyrki Kasvi, MikroBitin pitkäaikainen avustaja, on maininnut törmänneensä moniin entisiin bittileiriläisiin suomalaisten IT-yritysten johdossa.

Illuminatus
-----------

*Katso myös: Niko Nirvi#Illuminatus*
MikroBitissä on julkaistu myös aprillipiloja. Vuoden 1989 aprillipila-artikkelin aiheena oli tietokonepelimaailman mullistava *elitentappaja*. Pilassa esiintyi kuvitteellinen peli Illuminatus, jonka oli suunnitellut yhtälailla kuvitteellinen "Jürgen Sternreise" (englanniksi jotakuinkin John Star Trek). Todellisuudessa Illuminatuksen ja siitä kertoneen jutun oli laatinut pääasiassa Niko Nirvi. Grafiikat oli toteuttanut Petri Teittinen Deluxe Paint II:lla. Lehti raportoi, että monet lukijat uskoivat Illuminatuksen olleen totta. Myöhemmin suomalaisen demoryhmän Future Crew'n jäsenet ryhtyivät tekemään peliä tuon artikkelin innoittamina, mutta projekti jäi heiltä kesken. Skrolli-lehti toteutti sittemmin Illuminatuksesta pelattavan demon, joka julkaistiin Skrollin virtuaalisella kansilevykkeellä.

Tunnettuja aikaisempia kirjoittajia
-----------------------------------

* Niko Nirvi (siirtyi Pelit-lehteen, kun se perustettiin)
* Nordic the Incurable eli Risto Hieta (piti lehdessä 1980- ja 1990-luvuilla *Peliluola*-palstaa)
* Jyrki J. J. Kasvi (kirjoitti ennen nimeensä aina nimikirjaimet J. J.)
* Jukka Tapanimäki
* Pasi Hytönen
* Petri Teittinen
* Jukka O. Kauppinen
* Risto Siilasmaa
* Tero Lehto
* Janne Sirén
* Wallu eli Harri Vaalio (Mikrokivikausi-sarjakuvan tekijä)

Lähteet
-------

1. 1 2 3  Mika Voipio: ATK-ala elää muutosten aikaa.  *Tietokone*, 1984, nro 6-7/1984, s. 5.
2. 1 2 3 4  Kärkkäinen, Henrik: MikroBitti vaihtoi omistajaa *is.fi*.  4.5.2015. Sanoma Media Finland Oy. Viitattu 22.4.2021.
3. 1 2  Talous- ja ammattilaismediat – Alma Media
4. 1 2  Alman talousmediayksikkö ja Talentum ovat nyt Alma Talent  5.2.2016. Archive.org (Markkinointi & Mainonta).  Arkistoitu 10.12.2017. Viitattu 16.10.2022.
5. 1 2  KMT 2022 LEHTIEN LUKIJAMÄÄRÄT *MediaAuditFinland*.  23.9.2022. Viitattu 17.10.2022.
6. ↑  Toimitus.  *MikroBITTI*, 1984, nro 1/84, s. 3.
7. ↑  Toimitus.  *MikroBITTI*, 1984, nro 2/84, s. 3.
8. ↑  Toimitus.  *MikroBitti*, 1994, nro 6-7/94, s. 95.
9. ↑  Ninnu Koskenalho: Markku Alasen MikroBitti.  *Skrolli*, 2019, nro 2019.3, s. 12-15.
10. ↑  Toimitus.  *MikroBitti*, 1994, nro 8/94, s. 95.
11. ↑  Mikrobitin Otto Aalto: "Haikea fiilis" *kauppalehti.fi*.  17.11.2011. Viitattu 16.10.2022.
12. 1 2  Mikrobitin päätoimittaja vaihtuu *kauppalehti.fi*.  17.11.2011. Viitattu 16.10.2022.
13. 1 2  MikroBitille uusi päätoimittaja *Archive.org (MBnet)*.  19.6.2012.  Arkistoitu 5.11.2012. Viitattu 16.10.2022.
14. 1 2 3  Vänskä, Olli: Sanoma löysi mB-lehdelle ostajan *tivi.fi*.  4.5.2015. Viitattu 22.4.2021.
15. ↑  Palokangas, Piritta: Harri Junttila Tekniikka & Talous -lehden päätoimittajaksi *Tekniikka & Talous*.  18.11.2019. Viitattu 19.11.2019.
16. ↑  Sanoma Osakeyhtiö toimintakertomus vuodelta 1984 *paivalehdenarkisto.fi*.  1985.  Arkistoitu 3.2.2023. Viitattu 17.10.2022.
17. ↑  Pelittaako Collections: Tietokone-lehden Mikro 2000-liitteitä *flickr.com*. Viitattu 14.10.2022.
18. ↑  Kalevi Kolttonen: Sekalaista juttua vanhan ajan tekniikasta ja peleistä *kolttonen.fi*.  24.4.2010. Viitattu 17.10.2022.
19. 1 2  Petri Saarikoski: Jyrki J.J. Kasvin haastattelu: Mikrosukupolven kansanedustaja *Wider Screen 2–3/2003*. Viitattu 17.10.2022.
20. ↑  Tivin toimituksen yhteystiedot *almamedia.fi*.  Arkistoitu 17.10.2022. Viitattu 17.10.2022.
21. ↑  Mikrobitin toimituksen yhteystiedot *almamedia.fi*.  Arkistoitu 17.10.2022. Viitattu 17.10.2022.
22. ↑  LT JA JT TARKASTUSTILASTO 2016 *MediaAuditFinland*.  30.6.2017. Viitattu 30.6.2019.
23. 1 2  MBnet-palvelut sulkeutuivat *skrolli.fi*.  13.10.2022. Viitattu 13.10.2022.
24. ↑  Luettelo Mikrobitin ohjelmalistauksista
25. ↑  Mikrobitti nielaisee Hifin *kauppalehti.fi*.  24.10.2006. Viitattu 22.4.2021.
26. ↑  MB tekee kunnon loikan uuteen Sanoma Magazines.  Arkistoitu 5.5.2015. Viitattu 18.6.2012.
27. ↑  Mediaviikko: MB- ja MPC- lehti sulautuvat Mikrobitiksi *Mediaviikko*.  Arkistoitu 23.9.2015. Viitattu 23.9.2015.
28. ↑  Mikko Torikka: Nyt sitä taas saa *Mikrobitti*.  Arkistoitu 23.8.2017. Viitattu 23.8.2017.
29. ↑  Tamminen, Timo: Muistatko MBnet BBS:n? Kertomus modeemiajoilta *MBnet*.  18.1.2014.  Arkistoitu 5.5.2015. Viitattu 5.5.2015.
30. 1 2  Janne Sirén: Rakas MikroBitti.  *Skrolli*, 2023, nro 2023.4, s. 51.
31. ↑  Janne Sirén: Epsilon Indi BBS.  *Skrolli*, 2019, nro 2019.2, s. 21.
32. ↑  Gallupweb.com
33. ↑  MBnet
34. ↑  Janne Sirén: Sanomain jäljillä.  *Skrolli*, 2022, nro 2022.2, s. 49.
35. ↑  Mikrobitti *mikrobitti.fi*. Viitattu 13.10.2022.
36. ↑  Janne Sirén: Tapaus MBCD.  *Skrolli*, 2022, nro 2022.1, s. 31.
37. 1 2  *Kesällä bittileirille*, Mikrobitti 4/1985, sivut 30–31
38. 1 2  *Koko kansan tietokone*, *NYT* viikko 33/2007.
39. ↑  *Bittileirit*, Mikrobitti 9/1985, sivu 74
40. ↑  *Lähde mukaan MikroBITIN tietokoneleirille!*, Mikrobitti 4/1986, sivut 60–61
41. ↑  *Kilroy kävi Lautsiassa MikroBITIN tietokoneleirillä*, Mikrobitti 9/1986, sivu 29
42. ↑  Petri Saarikoski: Pioneerien leluista kulutuselektroniikaksi. Suomalainen kotimikroharrastus tietotekniikan murroksessa 1980-luvun alusta 1990-luvun puoliväliin. Lisensiaatintutkimus, Turun yliopisto. *kameli.net*.  huhtikuu 2001.  Arkistoitu 9.12.2017. Viitattu 6.3.2023.
43. 1 2  ILLUMINATUS - Ei enää peli, vaan elämäntapa. Archive.org (MikroBITTI/kaunis.to).  Arkistoitu 15.7.2010. Viitattu 16.10.2022.
44. ↑  Illuminatus (Atari ST) *Games That Weren't*.  26.10.2022.  Arkistoitu 26.10.2022. Viitattu 26.10.2022.
45. ↑  Illuminatus ei hellitä – Skrolli vie legendaarisen aprillipilan ulkomaille *Dome.fi*.  22.4.2016.  Arkistoitu 6.8.2016. Viitattu 17.10.2022.
46. ↑  Skrolli 2016.1E – International Edition *skrolli.fi*. Viitattu 13.10.2022.
47. ↑  Janne Sirén: Illuminatus – Paras peli ei ikinä.  *Skrolli*, 2019, nro 2019.1, s. 80-82. Artikkelin verkkoversio.

Aiheesta muualla
----------------

* Mikrobitti
* Mikrobitti-lehden Illuminatus-pila ja sitä kommentoiva saman lehden artikkeli (arkistoitu)
* Mikrobittien sisällysluetteloita 1980- ja 1990-luvuilta – Sami Rautiainen
* Mikrobittien sisällysluetteloita 1980- ja 1990-luvuilta

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * n
* k
* m
Alma Media Oyj |
| --- |
|  |
| Alma Career | 
* Jobs.cz
* Prace.cz
* CVOnline
* Profesia.sk
* MojPosao.net
* MojPosao.ba
* Jobly

 |
|  |
| Alma Consumer | 
* Iltalehti
* Ampparit.com
* Autojerry.fi
* Autotalli.com
* Gofinland
* Etua.fi
* Etuovi.com
* Katsastushinnat.fi
* Konepörssi
* Kotikokki.net
* NettiX
* OviPro
* Rantapallo.fi
* Telkku.com
* Urakkamaailma.fi
* Vuokraovi.com

 |
|  |
| Alma Talent | 
* Arvopaperi
* Kauppalehti
* Mediuutiset
* Mikrobitti
* SM Mega
* Talouselämä
* Tekniikka&Talous
* Tivi
* Uusi Suomi

 |

 |